Un-Break My Heart. „Un-Break My Heart“ () — amerikalik qoʻshiqchi Toni Braxton () ijro etgan qoʻshiq. Braxtonning 1996-yil chiqarilgan „Secrets“ nomli ikkinchi studiyaviy albomiga kiritilgan. Qoʻshiqni Diane Warren () yozgan, David Foster () unga prodyuserlik qilgan. Qoʻshiq 1996-yil 7-oktyabrda LaFace Records leybli orqali albomning ikkinchi singli sifatida chiqarilgan. Qoʻshiqda muallif sobiq sevgilisidan qaytib kelishini hamda ogʻritgan koʻnglini yupatishni yolvorib soʻraydi. „Un-Break My Heart“ qoʻshigʻi 1997-yilda 39-Grammy Awards marosimida „Eng yaxshi ayol pop-vokal ijrosi“ () nominatsiyasida gʻolib chiqqan. Qoʻshiq butun dunyo boʻylab 10 milliondan ortiq adadda, AQShning oʻzida esa deyarli 3 million nusxada sotilgan boʻlib, eng koʻp sotilgan singllar safidan oʻrin olgan. „Un-Break My Heart“ qoʻshigʻining jahon boʻylab bozori chaqqon boʻlgan. Tarona AQShda „Billboard Hot 100“ xit-paradida eng yuqori pogʻonaga koʻtarilib, ushbu pozitsiyani 11 hafta davomida egallab turgan. Shuningdek, „Hot Dance Club Songs“ hamda „Adult Contemporary“ xit-paradlarida ham eng yuqori pogʻonani egallagan. 1998-yilda Billboard 1958-yilga borib taqaladigan 40 yillik tarixini nishonlar ekan, „Un-Break My Heart“ xit-parad tarixidagi yakkaxon xonanda ijro etgan eng muvaffaqiyatli qoʻshiq deb topilgan. Yevropada qoʻshiq oʻndan oshiq mamlakat xit-paradida eng yuqori beshtalikka kirgan, Avstriya, Belgiya, Ruminiya, Shvetsiya va Shveysariya xit-paradlarida birinchi pogʻonagacha koʻtarilgan. Qoʻshiq uchun rejissyor Bille Woodruff klip suratga olgan. Klipda Braxton suyukli yori oʻlimidan qaygʻurib, birga oʻtkazgan baxtli damlarini xotirlayotgani tasvirlangan. Xonanda 1996-yil „Billboard Music Awards“ tadbiri ochilishida „Un-Break My Heart“ qoʻshigʻini kuylagan. Qoʻshiqni bugunga qadar bir necha xonanda va guruh, jumladan, „Weezer“ rok guruhiga kaver qilgan.